CELEX: 32019R0686
Language: el
Date: 2019-01-16 00:00:00
Title: Κατ' εξουσιοδότηση κανονισμός (ΕΕ) 2019/686 της Επιτροπής, της 16ης Ιανουαρίου 2019, για τον καθορισμό των λεπτομερών ρυθμίσεων δυνάμει της οδηγίας 91/477/ΕΟΚ του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με τη μεταφορά πυροβόλων όπλων εντός της Ένωσης (Κείμενο που παρουσιάζει ενδιαφέρον για τον ΕΟΧ)

3.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/686 ΤΗΣ ΕΠΙΤΡΟΠΗΣ
         της 16ης Ιανουαρίου 2019
         για τον καθορισμό των λεπτομερών ρυθμίσεων δυνάμει της οδηγίας 91/477/ΕΟΚ του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με τη μεταφορά πυροβόλων όπλων εντός της Ένωσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/477/ΕΟΚ του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων (1), και ιδίως το άρθρο 13 παράγραφος 5 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Το κεφάλαιο 3 της οδηγίας 91/477/ΕΟΚ καθορίζει τις διατυπώσεις για τη μεταφορά πυροβόλων όπλων από ένα κράτος μέλος σε άλλο και απαιτεί από τα κράτη μέλη να ανταλλάσσουν πληροφορίες που αφορούν αυτές τις μεταφορές.
                  
               
                     (2)
                  
                  
                     Το άρθρο 13 παράγραφος 5 της οδηγίας 91/477/ΕΟΚ απαιτεί από την Επιτροπή να δημιουργήσει ένα σύστημα για τη συστηματική ανταλλαγή των πληροφοριών που αναφέρονται στο εν λόγω άρθρο. Επί του παρόντος, οι αρμόδιες αρχές των κρατών μελών ανταλλάσσουν αυτές τις πληροφορίες μέσω ηλεκτρονικού ταχυδρομείου ή φαξ.
                  
               
                     (3)
                  
                  
                     Το Σύστημα Πληροφόρησης για την εσωτερική αγορά («IMI»), που συστάθηκε με τον κανονισμό (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου (2), θα μπορούσε να είναι αποτελεσματικό εργαλείο για την εφαρμογή των διατάξεων διοικητικής συνεργασίας που προβλέπονται στο άρθρο 13 της οδηγίας 91/477/ΕΟΚ, ιδίως των διατάξεων που αφορούν τη μεταφορά πυροβόλων όπλων από ένα κράτος μέλος σε άλλο. Ως εκ τούτου, εκδόθηκε η εκτελεστική απόφαση (ΕΕ) 2019/689 της Επιτροπής (3) προκειμένου οι διατάξεις που σχετίζονται με τη μεταφορά πυροβόλων όπλων να υπαχθούν σε πιλοτικό έργο, σύμφωνα με το άρθρο 4 του κανονισμού (ΕΕ) αριθ. 1024/2012. Επομένως, κρίνεται σκόπιμο, αφενός, να οριστεί το ΙΜΙ ως το σύστημα που πρέπει να χρησιμοποιούν οι αρμόδιες αρχές των κρατών μελών για τους σκοπούς της ανταλλαγής πληροφοριών που αφορούν τη μεταφορά πυροβόλων όπλων και, αφετέρου, να θεσπιστούν οι λεπτομερείς ρυθμίσεις για τις εν λόγω ανταλλαγές.
                  
               
                     (4)
                  
                  
                     Σύμφωνα με το άρθρο 13 παράγραφος 3 της οδηγίας 91/477/ΕΟΚ, τα κράτη μέλη μπορούν να διαθέτουν περισσότερες από μία εθνικές αρχές που να είναι υπεύθυνες για τη διαβίβαση και την παραλαβή πληροφοριών που εμπίπτουν στο πεδίο εφαρμογής του παρόντος κανονισμού. Για να διευκολυνθεί η αποδοτική και αποτελεσματική ροή πληροφοριών μεταξύ των κρατών μελών, κάθε κράτος μέλος με περισσότερες από μία εθνικές αρχές θα πρέπει να υποχρεούται να ορίζει μία από τις εθνικές αρχές του ως κεντρική αρχή, η οποία θα λειτουργεί ως ενιαίο σημείο επαφής για την παραλαβή και διαβίβαση των πληροφοριών που ανταλλάσσονται μέσω του ΙΜΙ, σύμφωνα με τον παρόντα κανονισμό. Η κεντρική αρχή μπορεί επίσης να είναι εξουσιοδοτημένη από το κράτος μέλος να διαβιβάζει πληροφορίες από τις εθνικές αρχές του σε άλλο κράτος μέλος μέσω του ΙΜΙ.
                  
               
                     (5)
                  
                  
                     Σύμφωνα με το άρθρο 11 της οδηγίας 91/477/ΕΟΚ, για τη μεταφορά πυροβόλων όπλων από ένα κράτος μέλος σε άλλο απαιτείται άδεια από το κράτος μέλος στο οποίο βρίσκεται το πυροβόλο όπλο («κράτος μέλος αποστολής»). Επιπλέον, κάθε κράτος μέλος πρέπει να παρέχει στα άλλα κράτη μέλη κατάλογο πυροβόλων όπλων για τα οποία η άδεια μεταφοράς στο έδαφός του μπορεί να δοθεί χωρίς προηγούμενη συναίνεσή του. Αυτό σημαίνει ότι, για τα πυροβόλα όπλα που δεν περιλαμβάνονται στον κατάλογο ενός κράτους μέλους, το κράτος μέλος αποστολής οφείλει να επαληθεύει ότι έχει δοθεί προηγούμενη συναίνεση πριν εγκρίνει τη μεταφορά του πυροβόλου όπλου στο εν λόγω κράτος μέλος. Ωστόσο, επί του παρόντος, το έγγραφο της προηγούμενης συναίνεσης υποβάλλεται μόνο από τον πωλητή προς το κράτος μέλος αποστολής τη στιγμή κατά την οποία ο πωλητής υποβάλλει αίτηση για την άδεια μεταβίβασης ή, εάν συντρέχει περίπτωση του άρθρου 11 παράγραφος 3 της οδηγίας 91/477/ΕΟΚ, όταν ο έμπορος κοινοποιεί τα στοιχεία της μεταβίβασης στο κράτος μέλος αποστολής. Για να διασφαλίζεται ότι οι άδειες μεταβίβασης δεν εκδίδονται με βάση ψευδή έγγραφα, το κράτος μέλος στην επικράτεια του οποίου πρόκειται να μεταφερθεί το πυροβόλο όπλο («το κράτος μέλος προορισμού») θα πρέπει να υποχρεούται να διαβιβάζει πληροφορίες σχετικά με την προηγούμενη συναίνεση στο κράτος μέλος αποστολής μέσω του IMI το αργότερο 7 ημερολογιακές ημέρες μετά τη χορήγηση της προηγούμενης συναίνεσής του. Επιπλέον, προκειμένου να διασφαλίζεται η μεγαλύτερη ιχνηλασιμότητα και ασφάλεια της μεταφοράς πυροβόλων όπλων εντός της Ένωσης, αντίγραφο της προηγούμενης συναίνεσης πρέπει επίσης να τηλεφορτώνεται στο IMI ταυτόχρονα με την αποστολή αυτών των πληροφοριών μέσω του ΙΜΙ.
                  
               
                     (6)
                  
                  
                     Οι ειδικές πληροφορίες που τα κράτη μέλη θα πρέπει να υποχρεούνται να διαβιβάζουν χωριστά μέσω του ΙΜΙ, επιπλέον της τηλεφόρτωσης αντίγραφου του σχετικού εγγράφου, θα πρέπει να περιορίζονται στις πληροφορίες που είναι αναγκαίες για να μπορέσουν οι αρμόδιες εθνικές αρχές να αναγνωρίζουν εύκολα και να ανακτούν πληροφορίες σχετικά με μια συγκεκριμένη μεταφορά, ιδίως τα στοιχεία που επιτρέπουν την ταυτοποίηση του πωλητή και του αγοραστή ή του ιδιοκτήτη (είτε είναι έμπορος είτε άλλο πρόσωπο).
                  
               
                     (7)
                  
                  
                     Για λόγους διαφάνειας και ασφάλειας, κάθε κράτος μέλος θα πρέπει να τηλεφορτώνει στο IMI τον κατάλογο πυροβόλων όπλων για τα οποία η άδεια μεταφοράς στο έδαφός του μπορεί να δοθεί χωρίς προηγούμενη συναίνεσή του. Εάν δεν υπάρχουν τέτοια πυροβόλα όπλα —με άλλα λόγια, εάν απαιτείται η προηγούμενη συναίνεση για τη μεταφορά οποιουδήποτε πυροβόλου όπλου—, τα κράτη μέλη θα είναι σε θέση να αναφέρουν το γεγονός αυτό στο αντίστοιχο αποθετήριο του ΙΜΙ.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό εξετάστηκαν στο πλαίσιο ομάδας εμπειρογνωμόνων για την ανταλλαγή πληροφοριών, που αποτελείται από εμπειρογνώμονες των κρατών μελών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός εφαρμόζεται στην ανταλλαγή των κάτωθι πληροφοριών μέσω του συστήματος που αναφέρεται στο άρθρο 13 παράγραφος 5 της οδηγίας 91/477/ΕΟΚ:
            
                        α)
                     
                     
                        των πληροφοριών που αναφέρονται στην παράγραφο 2 του εν λόγω άρθρου, όσον αφορά τη μεταφορά πυροβόλων όπλων·
                     
                  
                        β)
                     
                     
                        των πληροφοριών που αναφέρονται στην παράγραφο 4 του εν λόγω άρθρου, με εξαίρεση τις πληροφορίες σχετικά με την άρνηση χορήγησης αδειών, σύμφωνα με τα άρθρα 6 και 7 της εν λόγω οδηγίας.
                     
                  
         
            Άρθρο 2
            Το ηλεκτρονικό σύστημα ανταλλαγής
            Για τους σκοπούς της ανταλλαγής πληροφοριών στις οποίες εφαρμόζεται ο παρών κανονισμός, το σύστημα που αναφέρεται στο άρθρο 13 παράγραφος 5 της οδηγίας 91/477/ΕΟΚ είναι το Σύστημα Πληροφόρησης για την εσωτερική αγορά («ΙΜΙ»), όπως προβλέπεται στην εκτελεστική απόφαση (ΕΕ) 2019/689.
         
         
            Άρθρο 3
            Ορισμός κεντρικής αρχής από τα κράτη μέλη
            
               1.   Εάν ένα κράτος μέλος έχει περισσότερες από μία αρμόδιες εθνικές αρχές, όπως αναφέρεται στο άρθρο 13 παράγραφος 3 της οδηγίας 91/477/ΕΟΚ, για τη διαβίβαση και την παραλαβή πληροφοριών στις οποίες εφαρμόζεται ο παρών κανονισμός, το κράτος μέλος ορίζει μία από τις εν λόγω αρχές για να ενεργεί ως κεντρική αρχή αρμόδια για την παραλαβή των εν λόγω πληροφοριών από τις εθνικές αρχές των άλλων κρατών μελών και για τη διαβίβασή τους στην αρμόδια εντός της επικράτειάς του εθνική αρχή που είναι υπεύθυνη για τις συγκεκριμένες πληροφορίες.
            
            
               2.   Ένα κράτος μέλος μπορεί επίσης να αναθέτει στην κεντρική αρχή του το καθήκον της διαβίβασης πληροφοριών από τις εθνικές του αρχές στην εθνική ή στην κεντρική αρχή άλλου κράτους μέλους μέσω του ΙΜΙ.
            
         
         
            Άρθρο 4
            Προηγούμενη συναίνεση
            
               1.   Όταν ένα κράτος μέλος («το κράτος μέλος προορισμού») παρέχει την προηγούμενη συναίνεσή του για τη μεταφορά στο έδαφός του πυροβόλου όπλου που βρίσκεται σε άλλο κράτος μέλος («το κράτος μέλος αποστολής»), το κράτος μέλος προορισμού, για τους σκοπούς της κοινοποίησης της προηγούμενης συναίνεσής του στο κράτος μέλος αποστολής, διαβιβάζει στο κράτος μέλος αποστολής τις ακόλουθες πληροφορίες:
               
                           α)
                        
                        
                           το όνομα του κράτους μέλους προορισμού και του κράτους μέλους αποστολής·
                        
                     
                           β)
                        
                        
                           την ημερομηνία και τον εθνικό αριθμό αναφοράς του εγγράφου της προηγούμενης συναίνεσης·
                        
                     
                           γ)
                        
                        
                           τα στοιχεία ταυτότητας του αγοραστή ή του αποκτώντος του πυροβόλου όπλου ή, ενδεχομένως, του ιδιοκτήτη·
                        
                     
                           δ)
                        
                        
                           τα στοιχεία που επιτρέπουν την ταυτοποίηση του πωλητή ή του παραχωρούντος του πυροβόλου όπλου, κατά περίπτωση·
                        
                     
                           ε)
                        
                        
                           την ημερομηνία λήξης ισχύος του εγγράφου της προηγούμενης συναίνεσης σύμφωνα με τους εθνικούς κανόνες του κράτους μέλους προορισμού.
                        
                     
            
               2.   Το κράτος μέλος προορισμού τηλεφορτώνει στο ΙΜΙ αντίγραφο του εγγράφου της προηγούμενης συναίνεσης και διαβιβάζει το εν λόγω αντίγραφο στο κράτος μέλος αποστολής μαζί με τις πληροφορίες που διαβιβάζονται σύμφωνα με την παράγραφο 1.
            
            
               3.   Οι πληροφορίες και τα έγγραφα που αναφέρονται στις παραγράφους 1 και 2 πρέπει να είναι προσβάσιμα στο IMI από τις εθνικές αρχές που είναι υπεύθυνες για τις εν λόγω πληροφορίες στο κράτος μέλος προορισμού και στο κράτος μέλος αποστολής.
            
            
               4.   Οι πληροφορίες και τα έγγραφα που αναφέρονται στις παραγράφους 1 και 2 πρέπει να τηλεφορτώνονται και να διαβιβάζονται το αργότερο εντός 7 ημερολογιακών ημερών μετά την ημερομηνία έκδοσης του εγγράφου της προηγούμενης συναίνεσης.
            
         
         
            Άρθρο 5
            Κατάλογος πυροβόλων όπλων για τα οποία η άδεια μεταφοράς δεν απαιτεί προηγούμενη συναίνεση
            Ο κατάλογος των πυροβόλων όπλων που παρέχεται σε άλλα κράτη μέλη, σύμφωνα με το άρθρο 11 παράγραφος 4 της οδηγίας 91/477/ΕΟΚ, τηλεφορτώνεται στο ΙΜΙ και είναι προσβάσιμος στο IMI από τις εθνικές αρχές όλων των κρατών μελών.
         
         
            Άρθρο 6
            Κοινοποίηση των αδειών μεταφοράς ή των συνοδευτικών εγγράφων
            
               1.   Κατά την έκδοση άδειας μεταφοράς πυροβόλου όπλου σύμφωνα με το άρθρο 11 παράγραφος 2 της οδηγία 91/477/ΕΟΚ ή κατά την έκδοση του εγγράφου («συνοδευτικό έγγραφο») που πρέπει να συνοδεύει το πυροβόλο όπλο σύμφωνα με το άρθρο 11 παράγραφος 3 πρώτο εδάφιο της εν λόγω οδηγίας, η αρμόδια αρχή του κράτους μέλους στο οποίο βρίσκεται το πυροβόλο όπλο («το κράτος μέλος αποστολής») διαβιβάζει τις ακόλουθες πληροφορίες στο κράτος μέλος στο έδαφος του οποίου πρόκειται να μεταφερθεί το πυροβόλο όπλο («το κράτος μέλος προορισμού»), καθώς και στα τυχόν κράτη μέλη διαμετακόμισης:
               
                           α)
                        
                        
                           το όνομα του κράτους μέλους αποστολής, του κράτους μέλους προορισμού και, κατά περίπτωση, των τυχόν κρατών μελών διαμετακόμισης·
                        
                     
                           β)
                        
                        
                           την ημερομηνία και τον εθνικό αριθμό αναφοράς της άδειας μεταφοράς ή του συνοδευτικού εγγράφου·
                        
                     
                           γ)
                        
                        
                           τα στοιχεία ταυτότητας του αγοραστή ή του αποκτώντος του πυροβόλου όπλου ή, ενδεχομένως, του ιδιοκτήτη·
                        
                     
                           δ)
                        
                        
                           τα στοιχεία που επιτρέπουν την ταυτοποίηση του πωλητή ή του παραχωρούντος του πυροβόλου όπλου, κατά περίπτωση·
                        
                     
                           ε)
                        
                        
                           τον συνολικό αριθμό των πυροβόλων όπλων που πρόκειται να μεταφερθούν·
                        
                     
                           στ)
                        
                        
                           σε περίπτωση μεταβίβασης της άδειας, την ημερομηνία αναχώρησης και την προβλεπόμενη ημερομηνία άφιξης του πυροβόλου όπλου·
                        
                     
                           ζ)
                        
                        
                           την ημερομηνία λήξης ισχύος της άδειας μεταφοράς ή του συνοδευτικού εγγράφου σύμφωνα με τους εθνικούς κανόνες του κράτους μέλους αποστολής.
                        
                     
            
               2.   Το κράτος μέλος αποστολής τηλεφορτώνει στο ΙΜΙ αντίγραφο της άδειας μεταφοράς ή του συνοδευτικού εγγράφου και διαβιβάζει το εν λόγω αντίγραφο στο κράτος μέλος προορισμού και στα τυχόν κράτη μέλη διαμετακόμισης μαζί με τις πληροφορίες που διαβιβάζονται σύμφωνα με την παράγραφο 1.
            
            
               3.   Όταν οι πληροφορίες σχετικά με την προηγούμενη συναίνεση και το αντίγραφο της προηγούμενης συναίνεσης δεν διαβιβάζονται από το κράτος μέλος προορισμού στο κράτος μέλος αποστολής σύμφωνα με το άρθρο 4, το κράτος μέλος αποστολής τηλεφορτώνει στο ΙΜΙ αντίγραφο του εγγράφου της προηγούμενης συναίνεσης το οποίο έχει λάβει με άλλα μέσα.
            
            
               4.   Οι πληροφορίες και τα έγγραφα που αναφέρονται στις παραγράφους 1, 2 και 3 είναι προσβάσιμα στο IMI από τις εθνικές αρχές μόνο του κράτους μέλους αποστολής, του κράτους μέλους προορισμού και, κατά περίπτωση, του κράτους μέλους διαμετακόμισης.
            
            
               5.   Οι πληροφορίες και τα έγγραφα που αναφέρονται στις παραγράφους 1, 2 και 3 τηλεφορτώνονται και διαβιβάζονται το αργότερο κατά τον χρόνο της μεταφοράς στο πρώτο κράτος μέλος διαμετακόμισης ή, εάν δεν υπάρχουν κράτη μέλη διαμετακόμισης, στο κράτος μέλος προορισμού.
            
         
         
            Άρθρο 7
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 3 Σεπτεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 256 της 13.9.1991, σ. 51.
         
            (2)  Κανονισμός (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά και την κατάργηση της απόφασης 2008/49/ΕΚ («κανονισμός ΙΜΙ») (ΕΕ L 316 της 14.11.2012, σ. 1).
         
            (3)  Εκτελεστική απόφαση (ΕΕ) 2019/689 της Επιτροπής, της 16ης Ιανουαρίου 2019, σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας που καθορίζονται στην οδηγία 91/477/ΕΟΚ του Συμβουλίου, μέσω του Συστήματος Πληροφόρησης για την εσωτερική αγορά (βλ. σελίδα 75 της παρούσας Επίσημης Εφημερίδας).